Source: https://alkotmanybirosag.hu/testuleti_ules/az-alkotmanybirosag-2011-majus-16-17-i-teljes-ulese/
Timestamp: 2019-08-21 13:36:41
Document Index: 23763501

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Az Alkotmánybíróság 2011. május...
Az Alkotmánybíróság 2011. május 16-17-i teljes ülése
Összefoglaló az Alkotmánybíróság 2011. május 16-17-i teljes üléséről
Az Alkotmánybíróság a május 16-17-i teljes ülésén megtárgyalta a napirendjén szereplő előterjesztéseket. A testület az alábbi ügyben hozott döntést:
– a személyes adatok védelméről és a közérdekű adatok nyilvánosságáról szóló 1992. évi LXIII. törvény 3. §-a alkotmányellenességének vizsgálata tárgyában készült határozat (1177/E/2006. AB határozat);
Az Alkotmánybíróság elutasította azt a mulasztásban megnyilvánuló alkotmányellenesség megállapítására irányuló indítványt, amelyben az Alkotmány 57. § (1) bekezdésének sérelmét kérték megállapítani amiatt, hogy a személyes adatok védelméről és a közérdekű adatok nyilvánosságáról szóló 1992. évi LXIII. törvény 3. §-a nem ad felhatalmazást a jogsértő cselekményekkel kapcsolatos közterületi adatgyűjtésre. Az Alkotmánybíróság nem találta megalapozottnak az indítványt. Rámutatott arra, hogy jelenleg több törvény is felhatalmazást ad bizonyos szerveknek, illetve szervezeteknek közterületen történő adatgyűjtésre, felvételek készítésére, tárolására, illetve azok felhasználására.